ગાયકીની દુનિયામાં નામ કમાવા કે ટકી રહેવા માટે ગાયકો રિયાઝથી લઈને નિતનવું શીખતાં રહેતાં હોય છે. આમ છતાં ધાર્યું નિશાન પાર પડશે જ એની કોઈ ગેરંટી હોતી નથી. આજે તો ગાયકો પણ સ્વપ્રચાર અને માર્કેટિંગ માટે પીઆર એજન્સી રોકતાં થઈ ગયા છે ત્યારે દિવાળીબહેન ચોક્કસ યાદ આવે. કેમ કે, તેમણે કદી ગાયકીને સ્વપ્રચાર કે કમાણીનું સાધન ગણ્યું જ નથી. એનું જ કારણ છે કે, માનવસેવાનું કામ કરતી સંસ્થાઓ, વ્યક્તિઓના લાભાર્થે એક પાઈ પણ લીધા વિના સૌથી વધુ કાર્યક્રમો કરનાર કલાકાર તરીકે દિવાળીબહેન મોખરે છે. લોકગીતોને પચાવી જાણનાર તેઓ ખરા અર્થમાં વગડાનું ફૂલ હતાં.